ডেঙ্গিতে আক্রান্ত এক মহিলার মৃত্যুর ঘটনায় আতঙ্ক ছড়িয়েছে বেহালার পর্ণশ্রী এলাকায়। শনিবার উমা সরকার (৫০) নামে ওই মহিলার মৃত্যু হয় ইএম বাইপাসের একটি বেসরকারি হাসপাতালে। যদিও ডেঙ্গিতে আক্রান্ত হয়েই তাঁর মৃত্যু হয়েছে কি না, সে বিষয়ে মন্তব্য করেনি কলকাতা পুরসভা। 
ম়ৃতার আত্মীয় দিলীপ সরকার জানান, কয়েকদিন ধরেই জ্বরে ভুগছিলেন পরুইকাঁচা রোডের বাসিন্দা উমা। গত ২৬ অগস্ট প্রথম জ্বর এসেছিল তাঁর। প্রথমে প্যারাসিটামল খেয়েছিলেন তিনি। পরে জ্বর বাড়লে গত মঙ্গলবার তিনি এক বিশেষজ্ঞ চিকিৎসককে দেখান। ওই চিকিৎসক উমাকে হাসপাতালে ভর্তি করানোর পরামর্শ দিলেও সেদিন রোগীকে নিয়ে বাড়ি ফিরে যায় তাঁর পরিবার। বৃহস্পতিবার জ্বর এবং অসুস্থতা বাড়ে। শুরু হয় বমি। রোগী অচেতন হয়ে পড়েন। তারপরই তাঁকে স্থানীয় একটি নার্সিংহোমে ভর্তি করানো হয়। সেখানকার চিকিৎসকেরা জানান, উমা ডেঙ্গিতে আক্রান্ত হয়েছেন। উন্নত পরিকাঠামোয় তাঁর চিকিৎসা করানো প্রয়োজন। সেই রাতেই উমাকে ওই বেসরকারি হাসপাতালে নিয়ে গিয়ে ভর্তি করানো হয়। সেখানকার চিকিৎসকেরাও উমার রক্ত পরীক্ষা করে জানিয়ে দেন, তিনি ডেঙ্গিতে আক্রান্ত। 
ওই হাসপাতালেই উমার শারীরিক অবস্থার অবনতি হতে শুরু করে। দিলীপ বলেন, ‘‘লিভার কাজ করছিল না। কিডনির সমস্যা হলে ডায়ালিসিস শুরু হয়। দেওয়া হয় ১০ ইউনিট রক্তও। কিন্তু মাল্টি অর্গান ফেলিওর হয়ে মৃত্যু হয়।’’ হাসপাতালের ডেথ সার্টিফিকেটে উমার মৃত্যুর কারণ লেখা হয়েছে, ‘ডেঙ্গি হেমারেজিক শক সিনড্রোম উইথ মাল্টি অর্গান ফেলিওর। ইন এ কেস অফ হাইপারটেনশন অ্যান্ড ডায়াবেটিস টাইপ টু।’ 
দমদম, বাগুইআটি, দত্তাবাদ ও বেহালা মিলিয়ে চলতি বছরে এখনও পর্যন্ত শহরে চারজনের ডেঙ্গিতে আক্রান্ত হয়ে মৃত্যুর দাবি উঠেছে। উমার মৃত্যু প্রসঙ্গে পুরসভার স্বাস্থ্য বিভাগের মেয়র পারিষদ সদস্য অতীন ঘোষ রবিবার বলেন, ‘‘একটা রিপোর্ট এসেছে। স্বাস্থ্যভবনে পাঠিয়েছি। আমরা ঘোষণা করার কেউ নই।’’